ร้านชายทุ่งกุ้งเต้น เป็นร้านอาหารที่อยู่คู่เมืองเชียงใหม่มานานแล้วครับ เท่าที่น้าอ้วนจำความได้ร้านนี้มีอายุเป็น 10 ปีได้แล้วมั้งครับ สำหรับร้านนี้จะดียังไงถึงอยู่คู่เมืองเชียงใหม่มาได้นานขนาดนี้ ตามน้าอ้วนมาดูครับ

จากตัวเมืองเชียงใหม่ มุ่งหน้าไปทางสันกำแพง พอถึงตรงแยกหลุยส์ ให้เลี้ยวซ้าย (เข้าสู่ถนนสาย 121) ประมาณ กม.ที่ 7-8 ถนนเชียงใหม่-สันกำแพงสายเก่า ทะลุออกถนนเชียงใหม่-ดอยสะเก็ด จะเห็นร้านชายทุ่งกุ้งเต้น อยู่ริมถนนซ้ายมือครับ

ร้านนี้จะมีหนองน้ำขนาดใหญ่เต็มพื้นที่เลยครับ แล้วเขาจะสร้างเป็นซุ้มๆ และมีสะพานเชื่อมต่อถึงกันครับ ในซุ้มนั้นก็จะสร้างเป็นหลังคามุงคานะครับ และปลูกไม้น้ำต่างๆ ทำให้รู้สึกว่าอยู่ที่บาหลีเลยครับ บริเวณโต๊ะนั่งก็จะมีทั้งที่เป็นแบบนั่งพื้นและนั่งโต๊ะนะครับ ก็แล้วแต่ว่าลูกค้าจะเลือกอย่างไร

น้าอ้วนเดินถ่ายรูปอย่างเพลินเลยครับ แต่สำหรับที่นี่ถ้าใครดื่มจนเมา ก็คงต้องระวังกันหน่อย ไม่งั้นมีตกน้ำกันเป็นแน่ และที่นี่ก็ยังมีโฟลคซองสดๆ ไว้ขับกล่อมลูกค้าให้ฟังด้วยครับ

เมนูอาหารที่นี่เน้นอาหารทะเลและอาหารไทยเป็นหลักครับ ส่วนเรื่องของราคาน้าอ้วนดูว่าราคาก็ไม่แพงนะครับ อยู่ในระดับที่จ่ายได้สบายๆ

รสชาติของอาหารที่นี่ธรรมดา ไม่โดดเด่นอะไร ปริมาณของอาหารก็ถือว่าอยู่ในระดับสมราคาครับ แต่ขอติในเรื่องของการให้บริการที่ค่อนข้างจะล่าช้า (น้าอ้วนเห็นลูกค้าท่านอื่นที่เข้ามาใช้บริการ พอจัดแจงนั่งโต๊ะเรียบร้อยแล้ว นั่งรอเป็น 10 นาที แต่ก็ไม่มีพนักงานเข้ามารับรายการอาหารเลย เลยทำให้ลูกค้าลุกหนีไป) และความสะอาดในบางครั้งลูกค้าทานเสร็จ เช็คบิลไปแล้ว พนักงานก็ไม่มาเก็บโต๊ะในทันที ปล่อยให้เลอะเทอะอยู่บนโต๊ะ

ร้านนี้ถ้าพูดกันถึงเรื่องของบรรยากาศน้าอ้วนให้คะแนนสูง เรื่องของอาหารน้าอ้วนให้คะแนนมาตรฐาน แต่ถ้าบริการน้าอ้วนต้องให้เกณฑ์ที่ต้องปรับปรุงครับ แต่ถ้าเป็นคนที่ไม่แคร์อะไรมากมายน้าอ้วนว่าร้านนี้ก็ถือว่าโอเคนะครับ ถ้ามาทานข้าวชิลๆ นั่งชมบรรยากาศตอนพระอาทิตย์ตกดิน ก็ถือว่าโรแมนติกได้อีกที่หนึ่ง แต่สำหรับฤดูฝนก็คงต้องลำบากกันหน่อย เพราะที่นี่มีทั้ง Indoor และ Outdoor ครับ